KIRJALLINEN KYSYMYS E-0954/02 esittäjä(t): Pat Gallagher (UEN) komissiolle. Maatalouden terveys- ja turvallisuusnäkökohdat.



Virallinen lehti nro 277 E , 14/11/2002 s. 0115 - 0116



KIRJALLINEN KYSYMYS E-0954/02 esittäjä(t): Pat Gallagher (UEN) komissiolle (9. huhtikuuta 2002) Aihe: Maatalouden terveys- ja turvallisuusnäkökohdat Agenda 2000:n uudelleentarkastelua ollaan käynnistämässä piakkoin. Koska maanviljely on luonteeltaan turvallisuusriskejä sisältävää toimintaa, voisiko komissio tukea Euroopan parlamentin vaatimusta, jonka mukaan maaseudun kehittämistä koskevaan YMP:n pilariin olisi sisällytettävä toimenpide maatilan turvallisuuden lisäämistä koskevien kannustimien tarjoamisesta viljelijöille? Franz Fischlerin komission puolesta antama vastaus (21. toukokuuta 2002) Komissio on arvoisan parlamentin jäsenen lailla huolissaan maatiloilla tapahtuvien onnettomuuksien suuresta määrästä ja panee merkille hänen pyyntönsä sisällyttää yhteisen maatalouspolitiikan (YMP) toiseen pilariin (maaseudun kehittäminen) uusi toimenpide, jolla tarjottaisiin viljelijöille kannustimia turvallisuuden lisäämiseksi maatiloilla. Komissio pyytää arvoisaa parlamentin jäsentä kiinnittämään huomiota nykyisiin mahdollisuuksiin myöntää yhteisön tukea maatilojen turvallisuuden parantamiseen tähtääville toimille, joita toteutetaan Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(1) mukaisesti. Edellä mainitun asetuksen mukaisesti tarjotuista toimenpiteistä kaksi on erityisen merkityksellistä. Ensimmäinen näistä toimenpiteistä koskee viljelijöiden sekä muiden maataloustoimintaan osallistuvien henkilöiden ammatillisen koulutuksen tukemista. Toimenpiteen osana voidaan tukea koulutusta, jonka tavoitteena on viljelijöiden tietämyksen ja taitojen lisääminen terveyden ja turvallisuuden alalla maatiloilla. Toinen toimenpide tarjoaa tukea maatilainvestointeihin, ja sen yhteydessä viitataan mahdollisuuteen tehdä maatilojen elin- ja työolosuhteiden parantamiseksi investointeja, joihin voisi sisältyä terveyden ja turvallisuuden parantaminen. Yhteisön maaseudun kehittämispolitiikkaa toteutetaan hajautetusti toissijaisuusperiaatteen mukaisesti, jotta Euroopan maaseutualueilla vallitsevat erilaiset tilanteen voidaan ottaa huomioon. Näin ollen jäsenvaltioilla on vastuu päättää, mitkä asetukseen (EY) N:o 1257/1999 sisältyvistä 22 maaseudun kehittämistoimenpiteestä vastaavat parhaiten niiden maaseutualueiden erityistarpeita ja millaisen osan varoista ne haluavat osoittaa kuhunkin toimenpiteeseen (esimerkiksi entistä kohdennetuimpiin järjestelmiin terveyden ja turvallisuuden parantamiseksi maatiloilla) niille yhteisötasolla osoitetun rahoituspaketin rajoissa. Komissio ottaa mielellään vastaan ehdotuksia mahdollisista yhteisötason lisätoimenpiteistä, joilla voitaisiin lisätä maatilojen turvallisuutta. Koska jäsenvaltioille on jo tarjolla yhteisön maaseudun kehittämispolitiikan mukaisia mahdollisuuksia, komissio ei kuitenkaan tällä hetkellä katso, että käyttöön pitäisi ottaa YMP:n toisessa pilarissa erillinen ja erityinen toimenpide, joka koskisi maatilojen turvallisuutta. (1) EYVL L 160, 26.6.1999.